ក្រសួង​ការងារ៖ កម្មករ​កម្ពុជា​ជិត​១០​ម៉ឺន​នាក់​​រង​ផល​ប៉ះពាល់ ​ដោយ​សារ​ឥទ្ធិពល​វីរុស​កូរ៉ូណា
កម្មករជិត​១០ម៉ឺននាក់​ត្រូវ​ព្យួរ​ការងារ​រោងចក្រ​កាត់ដេរ​ដោយ​សារ​មិន​មាន​ការ​បញ្ជា​ទិញ​ពី​ក្រៅ​ប្រទេស ​ដែល​បណ្តាល​មកពី​ការរាតត្បាត​នៃ​ជំងឺ​កូវីដ១៩ ​ក្នុង​នោះរោងចក្រ​សម្លៀក​បំពាក់ និង​ស្បែក​ជើងជាង​១៣០​បាន​ដាក់​ពាក្យ​ស្នើ​សុំ​ព្យួរ​ការងារ។
ភ្នំពេញ — អ្នកនាំពាក្យក្រសួងការងារលោក ហេង សួរ ថ្លែងនៅថ្ងៃច័ន្ទនេះថា កម្មករជិត១០ម៉ឺននាក់រងផលប៉ះពាល់ដោយសាររោងចក្រព្យួរការងារ ខណៈមិនមានការបញ្ជាទិញពីក្រៅប្រទេស។ លោក ហេង សួរ បានថ្លែងក្នុងសន្និសីទសារព័ត៌មានមួយនៅថ្ងៃច័ន្ទនេះថា រោងចក្រសម្លៀកបំពាក់ និងស្បែកជើង ជាង១៣០បានដាក់ពាក្យស្នើសុំព្យួរការងារ។ លោកបញ្ជាក់ថា តាមពិតទៅ រោងចក្រទាំងនោះបានស្នើសុំបិទរោងចក្រតែម្តង តែក្រសួងការងារព្យាយាមសម្របសម្រួលឲ្យកម្មករទទួលបានផលប្រយោជន៍ តាមរយៈការព្យួរការងាររបស់កម្មករវិញ។ លោកបញ្ជាក់ថា បើរោងចក្របិទដំណើរការងារ នោះកម្មករនឹងមិនទទួលបានប្រាក់ឧបត្ថម្ភនោះទេ។ លោក ហេង សួរ ថ្លែងថា៖ «តាមចិត្តវិស័យឯកជនផ្ទាល់តែម្តង គឺគាត់ប្រហែលជាត្រូវបិទ ប៉ុន្តែតាមរយៈការសម្របសម្រួល ដូចជាការលើកលែងពន្ធ ការសម្រួលនូវការបង់វិភាគទានប.ស.ស ហើយនិងសម្រួលនូវផ្នែកផ្សេងៗទៀតគឺថាគាត់សុខចិត្តព្យួរ ហើយគាត់សុខចិត្តចេញនូវចំណែកខ្លះ»។ បើតាមលោក ហេង សួរ រោងចក្រប្រមាណ១០ទៀតត្រូវបានអនុញ្ញាតឲ្យព្យួរការងារ នៅក្រោយចូលឆ្នាំខ្មែរនេះ ដែលនឹងប៉ះពាល់ដល់កម្មករប្រមាណ៦ពាន់នាក់។ លោកបញ្ជាក់ថា កម្មករដែលព្យួរនេះនឹងទទួលបានថវិកា៤០ដុល្លារពីរដ្ឋាភិបាល តាមរយៈប្រព័ន្ធផ្ទេរលុយវីង(Wing) ក្រោយពួកគេផ្តល់លេខទូរស័ព្ទជាក់លាក់ទៅដល់រដ្ឋបាលរោងចក្រដែលពួកគេកំពុងធ្វើការ។ មន្រ្តីសហជីពបង្ហាញការព្រួយបារម្ភថា កម្មកររោងចក្រកាត់ដេរជាច្រើននាក់ទៀតនឹងត្រូវព្យួរពីការងារ ខណៈកម្មកររាប់ពាន់នាក់ត្រូវបានបញ្ឈប់ពីការងារតែម្តង ក្រោយរោងចក្រកាត់បន្ថយកម្លាំងពលកម្មជាបន្តបន្ទាប់។ ការបញ្ឈប់កម្មករពីការងារនេះកើតឡើងក្នុងពេលដែលពិភពលោកកំពុងប្រឈមនឹងការរាតត្បាតវីរុសកូរ៉ូណា ដែលនាំឲ្យមិនមានការបញ្ជាទិញ។ មិនមានទិន្នន័យច្បាស់លាស់ថា តើកម្មករប៉ុន្មាននាក់ត្រូវបានបញ្ឈប់ពីការងារនោះទេ ខណៈមានវិបត្តិនៃការរាតត្បាតជាសាកលនៃវីរុសកូរ៉ូណានេះ។ រដ្ឋាភិបាលកម្ពុជាដំបូងឡើយបានប្រកាសឲ្យរោងចក្រព្យួរការងារកម្មករ ហើយកម្មករដែលត្រូវព្យួរពីការងារនឹងទទួលបានប្រាក់ឧបត្ថម្ភ៧០ដុល្លារ ក្នុងនោះ៤០ដុល្លារពីរដ្ឋាភិបាល និង៣០ដុល្លារពីរោងចក្រកាត់ដេរ។ វិស័យកាត់ដេរសម្លៀកបំពាក់ និងស្បែកជើងគឺជាក្បាលម៉ាស៊ីននៃការនាំចេញធំបំផុតលំដាប់ទីមួយរបស់កម្ពុជា។ វិស័យនេះបានស្រូបយកកម្លាំងពលកម្មប្រមាណជា៨០ម៉ឺននាក់ ដែលភាគច្រើនគឺជាប្រជាពលរដ្ឋមកពីបណ្តាខេត្តនិងជនបទ។ វិស័យនេះបានធ្វើឲ្យកម្មករអាចជួយជីវភាពគ្រួសារនៅតាមជនបទ ក្នុងនោះមានការដោះស្រាយបំណុលផងដែរ។ ទីផ្សារសំខាន់របស់វិស័យវាយនភណ្ឌនេះគឺសហភាពអឺរ៉ុប ដែលជាទីផ្សារធំទី១និងសហរដ្ឋអាមេរិក ដែលជាទីផ្សារធំលំដាប់ទី២៕